**viaţa ta are sânge de dinozaur**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

şi ochi cameleonici

iubitule

mi-ai spus în după amiaza

big-bangului meu

râzând lipită

de cel mai înalt nuc din univers

eu n-am înţeles

ce voiai să-mi spui

şi nici nu puteam să privesc

prea adânc în mine

când sânii tăi

tremurau seminuzi

iar rafael îți picta umerii

pe irișii mei

neuronii mi se amestecaseră hilar

cu spermatozoizii supravieţuitori

epidemiei mondiale de depresie

iar filozofia trupului tău

era mult mai interesantă

decât orice altă înţelepciune divină

azi

scormonesc amintiri

prin ploaia sfârşitului

amestec aleatoriu

universurile alternative

din mintea mea colapsată

și mă tot întreb retoric

iubito

cui ar trebui să mă rog

să te regăsesc?